‘Meer geld vir veiligheid’ – Vrystaat LandbouFoto ter illustrasie. Meer as 10 000 werkgeleenthede kan verlore gaan as daar nie vinnig aandag gegee word aan toestande wat bevorderlik en volhoubaar vir produktiewe kommersiële landbou in die Vrystaat nie. Daarbenewens is voedselsekerheid in gevaar en kan plattelandse dorpe en hul infrastruktuur verder verval, en landelike inwoners in ŉ voortdurende afwaartse spiraal van armoede vasgevang word. So sê Vrystaat Landbou (VL) in aanloop tot die jaarlikse begrotingsrede Woensdag. “’n Veilige en bevorderlike omgewing is nodig in die Vrystaat en Suid-Afrika om te kan floreer,” sê Francois Wilken, president van Vrystaat Landbou. “Tot dusver het die regering egter nie daarin geslaag om hierdie bevorderlike en volhoubare omgewing te bied nie, maar kies eerder om uiteenlopende en verdelende politieke ideologieë te volg.” ŉ Bemagtigende begroting wat strook met die aksieplanne wat in die president se staatsrede voorgelê is, sal geloofwaardigheid aan die voorgestelde planne bied, maar rolspelers in die landbou is skepties daaroor of Tito Mboweni, minister van finansies, die geld gaan aanwend soos deur die president voorgehou is. \ Vrystaat Landbou sal wil sien dat die volgende kwessies aandag geniet: Vrystaat Landbou het hierdie en ander aangeleenthede uiteengesit in ŉ brief aan Mboweni, waarin die organisasie kommentaar lewer op sy ekonomiese beleid en wenke aanbied vir die begrotingvoorstel. ’n Afskrif van hierdie brief is hier beskikbaar. “Vrystaat Landbou hoop van harte dat die minister gelei word deur goeie ekonomiese redenasies en nie deur politieke ideologieë nie. Of erger nog, dat die begroting gerig is op die plek waar die ANC sy laaste plundertog van die staatskas kan hou voordat ons as ŉ nasie van die fiskale krans tuimel om die bodem te tref. “Die landbousektor het beslis sy waarde vir die nasionale ekonomie bewys deur sy buigbaarheid, ondanks die feit dat hy ook met die natuurlike elemente gesukkel het. Ons hoop om in die komende begroting as sodanig erken te word en verder bemagtig te word om die ekonomie te bevorder, in plaas daarvan om drooggemelk te word deur stremmende belasting,” sê Wilken. Belastingkortings vir gemeenskappe wat gedwing word om openbare infrastruktuur te herstel of wat uitgawes aangaan wat verband hou met die verbetering van plaasveiligheid, sal verwelkom word. Die begrotingsrede word vanmiddag om 14:00 gelewer en kan op YouTube (google byvoorbeeld “Mboweni Budget Speech 2021 YouTube”), Twitter en Facebook gevolg word, asook op DStv-kanaal 408.